Vedtak om våpenhvile mislyktes. Påstander haglet om hykleri mellom stormakter.
WASHINGTON D.C./OSLO (Aftenposten): Et forslag fra USA i FNs sikkerhetsråd om våpenhvile og løslatelse av gisler ble stoppet.  Russland og Kina la ned veto i FNs sikkerhetsråd mot USAs resolusjonsforslag om våpenhvile og løslatelse av gisler i Gaza. Flere land stemte også mot. – Det vil være en historisk feiltagelse for sikkerhetsrådet ikke å vedta en våpenhvile, sa USAs FNs-ambassadør Linda Thomas-Greenfield, da hun la frem USAs forslag. Kalte USA treg Russlands FN-ambassadør Vasilij Nebenzja gjorde det fredag raskt klart at landet ville stemme mot USAs forslag. Avstemningen skjedde i FN-hovedkvarteret i New York. Han viste til det han mente har vært sommel og hykleri fra USAs side. – Nå har det gått seks måneder og Gaza er nesten utslettet fra Jordens overflate, sa Nebenzja. Han mente den «trege tankeprosessen i Washington» har kostet livet til «32.000 fredelige palestinere, to av tre er kvinner og barn». – Grønt lys Russland mente USAs forslag var «politisert» og at det eneste formålet var å «kaste et bein» til misfornøyde amerikanske velgere. Nebenzja mente videre uttalelsen fra USA var for vag og at den ikke tydelig nok krever en våpenhvile. Nebenzja sa at Israels «forbrytelser er ikke engang vurdert i forslaget». Han mente også at det ga «grønt lys» for en bakkeinvasjon av Rafah. USA har for øvrig advart Israel på det kraftigste mot en slik invasjon før man har en plan for å evakuere og beskytte sivile. USA: To grunner til nei USAs FN-ambassadør Linda Thomas-Greenfield mener for sin del det er to årsaker bak at Russland og Kina la ned veto. Hun mener begge er kyniske. – Russland og Kina nekter å fordømme Hamas for å ha brent mennesker levende, for å skyte ned sivile på konsert, for å voldta kvinner og jenter og for å ta flere hundre gisler, sa hun. Hun stemplet det som «uhyrlig». – Den andre grunnen er ikke bare kynisk, men også smålig, og under dette organets verdighet, sa Thomas-Greenfield. Hun mente de simpelthen ikke vil stille seg bak et vedtak fordi det var fremmet av USA. – De vil heller at det skal mislykkes enn at dette organet skal lykkes, sa hun. Hun mente at vetoet mot forslaget kan oppildne Hamas slik at de trekker seg fra forhandlinger i Qatar om våpenhvile. Ekspert: To grunner til nei Anders Persson er Midtøsten-ekspert ved det svenske Linné-universitetet. Han tror også det er to grunner til at Russland og Kina plutselig stemmer mot et forslag om våpenhvile. – Det ene er at de mener språket er for vagt. De vil ha et utvetydig krav om umiddelbar våpenhvile, mens denne resolusjonen er for tett knyttet til kravet om løslatelse av de israelske gislene. Det andre er mer politisk, tror Persson: – Det kan også handle om en slags hevn mot USA for at de nå har lagt ned veto mot tre resolusjoner. Altså en måte å vise at man ikke følger USAs ledelse, sier han. Kjøligere mellom Biden og Bibi Vedtaket fredag i FN setter på spissen et stadig kjøligere forhold den siste tiden mellom USA og Israel. Benjamin Netanyahus regjering og Joe Bidens administrasjon ser ut til å komme stadig dårligere overens. USA er tradisjonelt Israels beste venn i FN. Landet har stadig brukt sin vetorett til å hindre vedtak Israel ikke ønsker seg.
Russland og Kina stoppet USAs forslag om våpenhvile og løslatelse av gisler i Gaza i FNs sikkerhetsråd. USAs FN-ambassadør måtte stå imot kraftige reaksjoner og beskyldninger om dobbeltmoral fra Russlands ambassadør. 